題采石李太白祠
作者：羅與之
朝代：宋

paragraphs: 仙翁謫墮岷山下，逸氣如虹耿林罅。
萬言倚馬不作難，坐令神鬼皆驚嚇。
翹翹車乘懸弓旌，疇咨時政肝膽明。
和蕃書草金鑾殿，清平詞度沉香亭。
聲華視漢媲黄綺，寶床賜食龍顔喜。
掉頭歘作燕晉遊，却笑卿相紆朱紫。
開元盈成亦已極，屏間山水代無逸。
未必脫靴恨爾深，自是見幾不終日。
錦袍錯落浮扁舟，呼兒買酒盟江鷗。
天公似悔夜郎禍，明月已起烟波愁。
采石青青三尺墓，至今祠祭勤呵護。